EUROOPAN KOMISSIO Bryssel 26.4.2017 JOIN(2017) 16 final YHTEINEN KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2016



YHTEINEN KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2016 Tiivistelmä Hongkong palautettiin Kiinan kansantasavallalle, jäljempänä ’Kiina’, vuonna 1997. Euroopan unioni, jäljempänä ’EU’, ja sen jäsenvaltiot ovat siitä lähtien seuranneet tiiviisti Hongkongin erityishallintoalueen poliittista ja taloudellista kehitystä ”yksi maa, kaksi järjestelmää” periaatteen puitteissa. EU pitää kiinni ”yhden Kiinan” politiikasta ja tukee ”yksi maa, kaksi järjestelmää” periaatetta ja sen täytäntöönpanoa. Euroopan komissio ja Euroopan ulkosuhdehallinto laativat vuosittain kertomuksen Hongkongin kehityksestä Euroopan parlamentille vuonna 1997 annetun sitoumuksen mukaisesti. Tämä 19. vuosikertomus koskee kehitystä vuonna 2016. Vuosi oli poliittisesti haastava Hongkongin erityishallintoalueelle ja ”yksi maa, kaksi järjestelmää” periaatteelle. Hongkongin yhteiskunnasta on tullut yhä polarisoituneempi. Kansalaiset ovat yhä huolestuneempia Hongkongin tulevaisuudesta vuoden 2047 jälkeen, sillä ”yksi maa, kaksi järjestelmää” periaatteen täytäntöönpano taataan siihen saakka Hongkongin peruslaissa. Vuotta leimasivat myös jatkuva huoli kadonneista kirjakauppiaista, Mongkokin mellakka, itsemääräämisoikeutta tai jopa itsenäisyyttä kannattavien poliittisten ryhmien esiin nouseminen, lakiasäätävän neuvoston vaalit ja kahden itsenäisyyttä puolustavan lainsäätäjän hylkääminen, Kiinan kansankongressin pysyvän komitean päätös tulkita peruslain säännöksiä valan vannomisesta, vaalikomiteaa koskeva äänestys ja valmistautuminen hallintojohtajan vaaleihin. Vuonna 2015 kadonneiden viiden kirjankustantajan tapauksesta saatiin lisätietoa, ja heidän katoamiseensa liittyvät olosuhteet on vielä selvitettävä. EU:n mielestä tapaus on ollut kaikkein vakavin haaste peruslaille ja ”yksi maa, kaksi järjestelmää” periaatteelle sen jälkeen, kun Hongkong palautettiin Kiinalle vuonna 1997. Yksi kirjankustantajista on yhä vangittuna ilman, että häntä vastaan on nostettu virallista syytettä. Edellä mainituista seikoista huolimatta ”yksi maa, kaksi järjestelmää” periaate toimi vuonna 2016 kokonaisuudessaan edelleen hyvin. Tuomioistuinlaitos toimi yhä riippumattomasti ja noudatti asianmukaisia menettelyjä huolimatta useista poliittisesti arkaluonteisista laillisuusvalvontatapauksista ja Kiinan kansankongressin pysyvän komitean esittämästä peruslain tulkinnasta. Oikeusvaltioperiaate säilyi hallinnon, talouden toimijoiden ja väestön enemmistön johtavana periaatteena. Korruption torjuntatoimet olivat edelleen tehokkaita ja hyvän hallinnon indikaattorit myönteisiä. Hongkong oli Transparency International järjestön korruptioindeksissä 14. sijalla. Sananvapautta ja tiedonvälityksen vapautta vaalittiin yleisesti ottaen. Lehdistönvapaudessa ja kustannusalalla on kuitenkin havaittavissa kielteisiä suuntauksia, jotka ovat seurausta varovaisuudesta ja itsesensuurista Kiinan sisä- ja ulkopolitiikan kehityksestä raportoitaessa. Kustantajien katoaminen voimisti näitä suuntauksia. Hongkong säilytti paikkansa kilpailukykyisenä kansainvälisenä liiketoiminta- ja finanssikeskuksena ja Manner-Kiinan kanssa harjoitettavan liiketoiminnan ensisijaisena keskuksena maailmanlaajuisesti. Se on myös tärkein testiympäristö Kiinan pääomamarkkinoiden uudistamiselle. Hongkong pyrkii keskittämään kasvustrategiansa uudelleen suuntautumalla teknologiaan ja innovointiin ja vastaamaan näin digitaalisen aikakauden uusiin haasteisiin. Oikeusvaltioperiaate, avoin sääntelykehys, korruption ja rikosten vähäisyys sekä tehokas julkishallinto ja riippumaton tuomioistuinlaitos auttoivat kaikki säilyttämään Hongkongin menestyksen taustalla olevan suotuisan investointi-ilmaston ja edistämään sitä. EU kannustaa Hongkongin erityishallintoaluetta ja Kiinan keskushallintoa jatkamaan vaaliuudistusta Hongkongin peruslain mukaisesti ja pyrkimään yhteisymmärrykseen vaalijärjestelmästä, joka on demokraattinen, oikeudenmukainen, avoin ja läpinäkyvä. Yleinen äänioikeus antaisi hallinnolle laajemman tuen kansalaisilta ja suuremman legitimiteetin sen pyrkimyksille saavuttaa Hongkongin taloudelliset tavoitteet ja ratkaista sosiaalisia haasteita, jotka liittyvät esimerkiksi sosiaalisiin ja taloudellisiin sekä sukupolvien välisiin jakolinjoihin Hongkongin yhteiskunnassa. Lakiasäätävän neuvoston ja vaalikomitean vaaleissa saavutetut ennätykselliset äänestysprosentit osoittavat, että kansalaiset haluavat osallistua aktiivisesti politiikkaan ja olla mukana päättämässä erityishallintoalueen tulevaisuudesta. Poliittinen kehitys Hongkongin poliittinen ilmapiiri oli edelleen erittäin kärjistynyt hallinnon kannattajien ja demokratian kannattajien välillä. Jännitteitä lisäsi paikallista etua ajavan liikkeen kehittyminen poliittiseksi voimaksi. Toimeenpanovallan ja lainsäädäntövallan käyttäjien väliset suhteet kiristyivät edelleen, kun opposition lainsäätäjät järjestivät yhteistyön vastaisen kampanjan ja käyttivät jarrutustaktiikkaa viivyttääkseen hallituksen aloitteita. Esimerkiksi lakiasäätävä neuvosto jätti toisen kerran hyväksymättä tekijänoikeuslain muutosesityksen. Tämä vaaransi vakavasti hallituksen pyrkimykset luoda Hongkongista teollis- ja tekijänoikeuksien alueellinen keskus, sillä nykyinen oikeudellinen kehys on peräisin internetiä edeltävältä ajalta. Vuoden 2015 loppupuolella kadonneiden viiden kirjankustantajan tapauksesta saatiin vuonna 2016 lisätietoa. Neljä kustantajaa palasi Hongkongiin vuoden 2016 aikana, vaikka heidän katoamiseensa liittyviä olosuhteita ei ole selvitetty. Gui Minhai, joka on Ruotsin kansalainen, on yhä vangittuna Kiinassa ilman, että häntä vastaan on nostettu virallista syytettä. Palanneista kustantajista kolme kertoi menneensä Manner-Kiinaan vapaaehtoisesti avustaakseen tutkinnassa, kun taas Lam Wing Kee väitti julkisesti, että Manner-Kiinan turvallisuusjoukot olivat kidnapanneet hänet ja kuulustelleet häntä yli kahdeksan kuukauden ajan. Monet kirjakauppiaat osallistuivat televisioituihin ”tunnustuksiin”. EU on toistuvasti ilmaissut huolensa tämäntyyppisistä käytännöistä. EU otti tapauksen esille sekä Hongkongin että Pekingin viranomaisten kanssa useaan otteeseen. Korkean edustajan / varapuheenjohtajan Federica Mogherinin tiedottaja antoi 7. tammikuuta lausunnon, jossa tapausta kuvattiin erittäin huolestuttavaksi. Euroopan parlamentti hyväksyi 4. helmikuuta päätöslauselman, jossa ilmaistaan syvää huolestuneisuutta katoamisista, ja 23. marraskuuta se antoi päätöslauselman Gui Minhain tapauksesta. EU suhtautuu tapauksiin hyvin vakavasti ja toivoo, ettei tällaista enää tapahdu. Olisi ryhdyttävä kaikkiin tarvittaviin toimenpiteisiin, jotta saataisiin palautettua luottamus Hongkongin oikeusvaltioon ja ”yksi maa, kaksi järjestelmää” periaatteeseen.

Yksi vuoden 2016 huomattavimmista poliittisista tapahtumista oli uusien poliittisten ryhmien syntyminen epäonnistuneen vaaliuudistuksen ja Hongkongin ”sateenvarjoliikkeen” jälkeen. Useat radikaaliryhmät, joiden laajasti kuvataan ajavan paikallista etua, puolustavat Hongkongin etuja Kiinan etuihin verrattuna. Osa niistä vaatii itsemääräämisoikeutta (Demosisto) tai täyttä itsenäisyyttä (Hong Kong Indigenous puolue ja Hongkongin kansallispuolue). Hongkongin kansallispuolue kertoi pyrkivänsä itsenäisyyteen kaikin tavoin eikä se sulje pois mahdollisuutta turvautua väkivaltaan viimeisenä keinona. Tiedotusvälineiden raportoinnin mukaan paikallista etua ajavia ryhmiä on perustettu ainakin 21. Sekä Hongkongin että Kiinan keskusviranomaiset ovat vastustaneet voimakkaasti itsenäisyys- ja itsemääräämisoikeusvaatimuksia sillä perusteella, että ne olisivat vastoin peruslakia. Mielenosoittajien ja poliisin välillä puhkesi väkivaltaisia yhteenottoja 8. helmikuuta (kiinalaisen uuden vuoden ensimmäinen päivä). Ne olivat niin laajoja, että sellaisia on harvoin nähty Hongkongissa. Noin 500 mielenosoittajaa heitti tiiliä ja sytytti tulipaloja, ja alakynteen jääneet poliisit ampuivat kaksi varoituslaukausta. Kymmenen tuntia kestäneessä Mongkokin mellakassa loukkaantui 128 ihmistä, joista 90 oli poliiseja. Pidätetyistä 64 mielenosoittajasta 38:aa vastaan nostettiin syyte mellakoinnista (kymmenen mielenosoittajan syytteistä luovuttiin myöhemmin). Monet mielenosoittajista kuuluivat paikallista etua ajaviin ryhmiin. Poliisin mukaan mellakat olivat organisoituja ja etukäteen suunniteltuja. Ennennäkemätöntä väkivaltaa saattoi lisätä yhteiskunnallinen ja poliittinen tyytymättömyys, erityisesti nuorten keskuudessa. Itsemääräämisoikeus ja itsenäisyysvaatimuksia esitettiin helmikuussa lakiasäätävän neuvoston täytevaalien lähestyessä ja syyskuussa lakiasäätävän neuvoston vaalikampanjan aikana. Todellisuudessa monetkaan ihmiset eivät Hongkongissa kannata näin radikaaleja ajatuksia, mutta vaikuttaa siltä, että yhteiskunnalliset ja taloudelliset vääryydet yhdistettyinä perinteisten poliittisten voimien aiheuttamaan tyytymättömyyteen lisäävät paikallista etua ajavien ryhmien kannatusta. Tässä yhteydessä EU muistuttaa, että se pitää kiinni ”yhden Kiinan” politiikasta ja tukee ”yksi maa, kaksi järjestelmää” periaatteen täytäntöönpanon jatkamista Hongkongissa. Hong Kong Indigenous -puolueen Manner-Kiinaa vastustava radikaaliehdokas teki 28. helmikuuta järjestetyissä täytevaaleissa yllättävän läpimurron ja sai 15 prosenttia äänistä. Vaikka hän ei onnistunutkaan saamaan paikkaa, joka meni pandemokraattiselle ehdokkaalle, tulos oli silti erittäin merkittävä, sillä se toi poliittista legitimiteettiä siihen saakka marginaalisena pidetylle poliittiselle liikkeelle. Elokuun 5. päivänä tuhannet osallistuivat ensimmäistä kertaa järjestettyyn itsenäisyyden kannattajien joukkokokoukseen. Järjestäjien mukaan joukkokokoukseen osallistui 10 000 ihmistä, mutta poliisi ilmoitti osallistujien määrän olleen 2 500. Hongkongissa järjestettiin 4. syyskuuta vaalit, joissa valittiin lakiasäätävän neuvoston 70 jäsentä. Vaikka yleistä äänioikeutta ei ole, vaaleja pidettiin yleisesti ottaen riippumattomina, ja menettely toimi suurelta osin moitteettomasti. Vaaleihin osallistui ennätykselliset 2,17 miljoonaa äänestäjää (58 prosenttia äänioikeutetuista). Hallinnon kannattajien ryhmä säilytti enemmistöasemansa, mutta demokratian kannattajat pystyvät nyt estämään sellaiset lait, joiden hyväksyminen edellyttää kahden kolmasosan enemmistöä. Vaalit vahvistivat Hongkongin kasvavan poliittisen kahtiajaon, ja niitä leimasi useiden paikallista etua ajavien ehdokkaiden valinta, sillä he saivat lähes 19 prosenttia äänistä. Uudessa lakiasäätävässä neuvostossa tapahtui myös mittava sukupolvenvaihdos. Lainsäätäjistä lähes kolmannes on uusia, ja monet ovat huomattavasti nuorempia kuin aikaisemmat jäsenet. Vaaleista kuitenkin suljettiin pois kyseenalaisin perustein kuusi itsenäisyyttä kannattavaa ehdokasta, ja asiasta on sittemmin aloitettu oikeudellinen menettely. Uuden lakiasäätävän neuvoston toimikausi alkoi kaoottisella valanvannomistilaisuudella. Monet lainsäätäjät muuttivat valan sanamuotoa tai heidän katsottiin käyttäytyneen muulla tavoin epäkunnioittavasti. Joitakin kehotettiin vannomaan vala uudelleen saman tien, kun taas toisille annettiin siihen mahdollisuus lakiasäätävän neuvoston erillisessä istunnossa. Erityisen ongelmallinen oli kahden juuri valitun lainsäätäjän eli itsenäisyyttä kannattavien Youngspiration-puolueen edustajien Sixtus Leungin ja Yau Waichingin tapaus. He toimivat erittäin radikaalisti ja käyttivät loukkaavaa kieltä Manner-Kiinaa kohtaan. Hallitus nosti kanteen, jonka tarkoituksena oli estää heitä vannomasta valaa uudelleen ja pakottaa heidät sillä tavoin eroamaan. Tapaus oli yhä Hongkongin tuomioistuimen käsiteltävänä, kun Kiinan kansankongressin pysyvä komitea päätti puuttua asiaan ja esitti tulkinnan valan vannomista koskevista peruslain säännöksistä (104 artikla). Kiinan kansankongressin pysyvä komitea hyväksyi tulkinnan yksimielisesti 7. marraskuuta, ja se oli selkeä viesti siitä, että Sixtus Leungia ja Yau Wai-chingiä olisi estettävä vannomasta valaa uudelleen ja ottamasta vastaan tehtäväänsä. Tuomioistuimen myöhemmin antama päätös noudatti samaa linjaa, vaikka tuomari painotti, että hän olisi tullut samaan johtopäätökseen myös ilman Kiinan kansankongressin pysyvän komitean tulkintaa. Molempien lainsäätäjien valitukset hylättiin. Tällä välin heidät määrättiin eroamaan. Vaikka Kiinan kansankongressin pysyvällä komitealla on toimivalta tulkita peruslakia, tulkinnan ajoitus – poliittisesti jo hyvin latautuneessa ilmapiirissä – herätti huolta oikeusvaltioperiaatteesta ja Hongkongin tuomioistuinlaitoksen riippumattomuudesta, ja tulkinnan katsottiin tosiasiallisesti vaikuttaneen tuomioistuimen päätökseen. Yksityishenkilöt nostivat useita muita kanteita lainsäätäjien valan vannomisesta, ja hallitus halusi hylätä neljä muuta demokratiaa kannattavaa lainsäätäjää. Näiden tapausten käsittely on yhä kesken. Vuoden 2016 viimeisiä kuukausia leimasi valmistautuminen hallintojohtajan vaaleihin. Nykyinen hallintojohtaja ilmoitti monien yllätykseksi, ettei hän asettuisi ehdolle. Joulukuun 11. päivänä valittiin vaaleilla vahva 1 194jäseninen vaalikomitea, joka valitsee Hongkongin hallintojohtajan. Ennätyksellinen äänestysprosentti (46 prosenttia) oli lähes kaksinkertainen vuoden 2011 äänestysprosenttiin verrattuna (27,6 prosenttia). Vaikka pandemokraatit menestyivät huomattavasti paremmin kuin edellisissä vaaleissa ja heillä on jonkin verran vaikutusvaltaa, hallinnon kannattajien ryhmällä on yhä hyvin selvä enemmistö. Oikeusvaltioperiaate ja tuomioistuinlaitos Vaikka viiden kadonneen kustantajan tapaus ja paljon julkisuutta saaneet laillisuusvalvontatapaukset herättivät huolta, oikeusvaltioperiaatetta noudatettiin muilta osin ja tuomioistuinlaitoksen standardit säilyivät korkeina vuonna 2016. Maailmanlaajuisessa kilpailukykyvertailussa 2016–2017 Hongkongin oikeuslaitoksen riippumattomuus oli kahdeksannella sijalla. Monet lakimiehet ilmaisivat huolensa siitä, miten Kiinan kansankongressin pysyvä komitea oli tulkinnut 104 artiklaa. Järjestämässään mielenosoituksessa he totesivat, että kyseessä oli kaikkein vakavin pyrkimys puuttua Hongkongin oikeusjärjestelmään sen jälkeen, kun Hongkong palautettiin Kiinalle. On välttämätöntä säilyttää tuomioistuinlaitoksen riippumattomuus ja oikeusvaltioperiaatteen täysimääräinen kunnioittaminen, jotta voidaan tukea Hongkongin demokraattista uskottavuutta, sen asemaa kansainvälisenä liiketoimintakeskuksena ja sen pyrkimystä vahvistaa merkitystään sovittelun ja välimiestoiminnan kansainvälisenä keskuksena. Yhtäläiset mahdollisuudet, oikeudet ja vapaudet Hongkongissa vallitsee laaja vapaus. Sananvapaus, lehdistönvapaus ja tiedonsaannin vapaus kuuluvat vahvasti maan keskeisiin arvoihin ”yksi maa, kaksi järjestelmää” periaatteen mukaisesti. Ne ovat myös olennainen osa sen vahvuutta kansainvälisenä liiketoimintakeskuksena. EU kehottaa kaikkia osapuolia säilyttämään nämä arvot. Viestimet, myös digitaaliset, toimivat edelleen suurelta osin vapaasti ja toivat kuuluviin erilaisia näkemyksiä. Tästä huolimatta vaikutti enenevässä määrin siltä, että niin painetut kuin sähköisetkin viestimet harjoittivat itsesensuuria erityisesti käsitellessään Manner-Kiinaa. Asiasta kerrottiin Hongkongin journalistiliiton (HKJA) vuosikertomuksessa. HKJA:n mukaan vuosi 2016 oli ollut lehdistönvapauden kannalta erittäin vaikea vuosi ja ”yksi maa, kaksi järjestelmää” periaate oli vakavasti uhattuna. HKJA arvosteli pyrkimyksiä nimittää paikallisten tiedotusvälineiden keskeisiin johtotehtäviin henkilöitä, joilla on läheiset yhteydet Pekingiin. Huolta aiheutti myös se, että useita Hongkongin tiedotusvälineitä oli siirtynyt Manner-Kiinan viestintäalan toimijoiden omistukseen. Hongkong paransi sijoitustaan yhdellä sijalla vuoden 2016 maailmanlaajuisessa lehdistönvapausvertailussa ja nousi 69. sijalle, vaikka kielteistä kehitystä olikin havaittavissa. Kansainvälinen Pen avasi marraskuussa Hongkongiin keskuksen puolustamaan sananvapautta.

Viiden kustantajan katoamisen jälkeen joidenkin kirjakauppojen on ilmoitettu poistaneen myynnistä Kiinan johtajia kritisoivia julkaisuja ja toisia on suljettu, kun taas kustantajat ovat ilmoittaneet painamisen, varastoinnin ja jakelun keskeytyksistä. Yliopistoneuvostojen nimitykset synnyttivät vuonna 2015 kiistoja akateemisesta vapaudesta ja korkea-asteen koulutuslaitosten riippumattomasta hallinnosta. Vuoden 2016 aikana esitettiin edelleen vaatimuksia poistaa käytäntö, jonka mukaan hallintojohtaja toimii viran puolesta kaikkien Hongkongin yliopistojen rehtorina. Monien tutkijoiden mielestä tämä käytäntö uhkaa yliopistojen riippumatonta hallintoa, ja se voisi pitkällä aikavälillä heikentää akateemista vapautta Hongkongissa. Hongkongilla ei ole vieläkään kattavaa syrjinnän vastaista lakia. Tasa-arvokomissio julkaisi tammikuussa seksuaaliseen suuntautumiseen perustuvaa syrjintää koskevan tutkimuksen, jossa havaittiin HLBTI-henkilöihin kohdistuvan laajamittaista syrjintää. Kuitenkin 55,7 prosenttia väestöstä kannatti syrjinnän vastaista lainsäädäntöä. Tasa-arvokomissio kehotti hallitusta käynnistämään julkisen kuulemisen tulevan lainsäädännön sisällöstä. Pitkään kestäneessä julkisessa kuulemisessa ja keskustelussa käsiteltiin syrjintälainsäädännön tarkistamista, minkä jälkeen tasa-arvokomissio esitti maaliskuussa suosituksia hallitukselle. Ensisijaisia aihealueita ovat muun muassa vammaisten oikeudet, miesten ja naisten tasaarvo, rotuun, kansallisuuteen, kansalaisuuteen ja kotipaikka-asemaan perustuva syrjintä sekä yhdessä elävien pariskuntien tasavertainen suojelu. Ulkomaiset kotiapulaiset, joiden määrä on noin 300 000, kärsivät edelleen työsuojelun ja sosiaaliturvan puutteesta. Huolta aiheuttavat erityisesti kaksi säännöstä, joissa vaaditaan, että kotiapulaiset asuvat kotitaloudessa ja että ulkomaisten kotiapulaisten on löydettävä työtä kahden viikon kuluessa työsopimuksensa päättymispäivästä tai heidät karkotetaan. Velkaorjuus ja työnvälitystoimistojen väärinkäytökset huolestuttavat myös. Hallitus ryhtyi toimenpiteisiin näiden seikkojen korjaamiseksi ja antoi erityisesti ei-sitovia menettelyohjeita, mutta vielä tarvitaan määrätietoisempia toimia. Ihmiskauppa on edelleen huolenaihe erityisesti, kun johdonmukainen lainsäädäntö- ja toimintakehys puuttuu. Hallitus on perustanut työryhmän käsittelemään asiaa ja tekee yhteistyötä EU:n ja muiden kansainvälisen yhteisön jäsenten kanssa. Pakolaisista käytiin kiivasta keskustelua vuonna 2016. Paikallinen ja kansainvälinen yhteisö huolestui hallintojohtajan tiedotusvälineille esittämistä kommenteista, joiden mukaan Hongkong saattaisi harkita eroamista kidutuksen vastaisesta yleissopimuksesta hillitäkseen palauttamiskiellon mukaista suojelua hakevien maahanmuuttajien virtaa. Hongkong ei ole kidutuksen vastaisessa yleissopimuksessa itsenäisenä osapuolena vaan osana Kiinaa. Monet korkean tason virkamiehet vakuuttivat myöhemmin, että Hongkongilla ei ole aikomustakaan erota yleissopimuksesta. Hongkongin hallitus katsoo kuitenkin, että palauttamiskiellon hakumenettelyä olisi tarkistettava, sillä sen mukaan menettely on altis väärinkäytöksille ja tästä syystä käsittelyä odottavia ruuhkautuneita tapauksia on noin 10 000. Korruption katsottiin olevan hallinnassa, ja korruptiontorjuntajärjestelmä toimi edelleen tehokkaasti ja kestävästi. Hongkongissa avoimuus on erittäin suurta ja korruptionvastaiset toimet korkealaatuisia. Viranomaiset, poliittiset johtajat ja yritysjohtajat ymmärtävät, että avoimuus on ensiarvoisen tärkeää, jotta Hongkong voisi säilyttää asemansa vahvana kansainvälisenä liiketoimintakeskuksena, jossa myös Manner-Kiinan yritykset ovat edustettuina. Suhteet Hongkongin ja Manner-Kiinan välillä Osa Hongkongin yhteiskunnasta on huolissaan Hongkongin ”laajan itsehallinnon” asteittaisesta murenemisesta Kiinan kansantasavallassa ja siitä, että sen ”yksi maa, kaksi järjestelmää” periaatteeseen perustuvia arvoja ja elämäntapaa kunnioitetaan yhä vähemmän. Hongkongin ja Kiinan välisten suhteiden suurimmat haasteet koskivat Hongkongissa syntyneitä radikaaleja poliittisia suuntauksia ja Kiinan kansankongressin pysyvän komitean esittämää tulkintaa 104 artiklasta. Vuoden 2047 määräaika vain lisää huolta ja epävarmuutta ”yksi maa, kaksi järjestelmää” periaatteen tulevaisuudesta Hongkongin yhteiskunnassa, vaikka Peking on toistuvasti vakuuttanut, että periaatetta kunnioitetaan ja sovelletaan edelleen uskollisesti kaikilta osin. Kun yksi kustantajista oli julkisesti syyttänyt Manner-Kiinan turvallisuusjoukkoja sieppaamisestaan, hallintojohtaja CY Leung kirjoitti Kiinan keskushallinnolle ja pyysi selvitystä. Hongkongin viranomaiset ja Kiinan keskushallinto kävivät useita neuvottelukierroksia, joissa pyrittiin pääsemään sopimukseen rajat ylittävästä menettelystä, joka koskee ilmoituksia Manner-Kiinan alueella vangittuina olevista Hongkongin asukkaista tai Hongkongissa vangituista Manner-Kiinan asukkaista. Kiinan kansankongressin puhemies Zhang Dejiang teki virallisen vierailun Hongkongiin 17.–19. toukokuuta uuden silkkitien huippukokouksen yhteydessä. Kyseessä oli ensimmäinen korkea-arvoisen pekingiläisen virkamiehen tekemä vierailu vuoden 2014 epäonnistuneen poliittisen uudistuksen ja demokratiaa ajaneen sateenvarjoliikkeen jälkeen. Zhang halusi vakuuttaa Hongkongin asukkaat ”yksi maa, kaksi järjestelmää” periaatteen täytäntöönpanon jatkamisesta. Hän onnistui luomaan yhteyksiä oppositiota edustaviin pandemokraatteihin, mutta lisääntyneiden poliittisten jännitteiden vuoksi ne eivät kehittyneet tuloksellisemmiksi. Vuoden lopussa Kiinan keskushallinto ilmoitti myöntävänsä kotiinpaluulupia joillekin pandemokraattipoliitikoille, joilla ei sellaisia ollut. Luvat sallivat matkustamisen Manner-Kiinaan. Talouskehitys Hongkongin BKT:n reaalikasvu oli vuonna 2016 1,9 prosenttia, kun se vuonna 2015 oli ollut 2,4 prosenttia. Vientimenestys ei vastannut odotuksia ensimmäisen vuosipuoliskon aikana, mikä johtui maailmankaupan heikosta toimintaympäristöstä. Manner-Kiinasta saapuvien matkailijoiden määrän jyrkkä lasku vaikutti myös kielteisesti vähittäiskaupan alaan. Talous kasvoi tasaisesti vuoden 2016 jälkipuoliskolla, samalla kun tavaroiden ja palvelujen vienti piristyi. Työmarkkinoilla vallitsi täystyöllisyys, ja vuonna 2016 työttömyysaste oli alhainen eli 3,4 prosenttia. Inflaatio pysyi kurissa, sillä kuluttajahinnat nousivat vuoden aikana 2,3 prosenttia. Hallintojohtaja CY Leung ilmoitti 13. tammikuuta 2016 pitämässään vuotuisessa linjapuheessa lukuisista aloitteista, joilla pyritään kehittämään taloutta, edistämään innovointia ja teknologiaa sekä kehittämään koulutusta ja terveydenhuoltoa. Hän korosti voimakkaasti Hongkongin merkitystä uutta silkkitietä koskevassa Kiinan aloitteessa (One Belt, One Road (OBOR)) ja 13. viisivuotissuunnitelmassa. Hongkong edistäisi edelleen vapaakauppasopimuksia, investointien edistämis- ja suojaamissopimuksia, kattavia kaksinkertaisen verotuksen välttämistä koskevia sopimuksia ja lentoliikennesopimuksia uuden silkkitien varrella olevien tärkeimpien kauppakumppaniensa kanssa. Vuosien 2016–2017 talousarvioon sisältyi useita toimenpiteitä, joilla autetaan yrityksiä ja kansalaisia selviytymään heikkenevässä taloudessa ja elvytetään kulutusta. Siinä ehdotetuilla rahoitusjärjestelyillä ja aloitteilla kannustetaan innovoinnin ja teknologian (muun muassa rahoitusteknologian) kehittämiseen, tuetaan aloittelevia yrityksiä, autetaan elinkeinoaloja löytämään uusia markkinoita ja tehostetaan ponnisteluja OBORaloitteen edistämiseksi. Vaikka julkiset menot ovat ajan myötä jatkuvasti kasvaneet, Hongkongin erityishallintoalueelle on kertynyt huomattava julkisen talouden ylijäämä ja julkisen talouden varannot olivat verovuoden 2016–2017 lopussa 935,7 miljardia Hongkongin dollaria, mikä on 37 prosenttia suhteessa BKT:hen. Vuoden alussa hyväksytyn hahmotelman seurauksena Hongkongin viranomaiset työskentelivät monella eri rintamalla ottaakseen huomioon uutta silkkitietä koskevan kansallisen strategian. Hallintojohtajan johtama ohjauskomitea perustettiin suunnittelemaan yhteistyössä tarkoitusta varten perustetun OBOR- toimiston kanssa strategioita ja politiikkoja, jotka koskevat Hongkongin osallistumista OBOR-aloitteeseen. Hongkongin rahaviranomainen perusti samaan aikaan heinäkuussa infrastruktuurirahoituksesta vastaavan toimiston (IFFO) markkinoimaan Hongkongia infrastruktuurien rahoitusfoorumina. Sääntelyn alalla Hongkong allekirjoitti lentoliikennesopimuksia ja/tai kaksinkertaisen verotuksen välttämistä koskevia sopimuksia useiden uuden silkkitien varrella sijaitsevien maiden kanssa (Malta, Serbia ja Latvia) ja valmistautui näin erilaisiin kehittämismahdollisuuksiin. Georgian ja Malediivien kanssa tehtävien vapaakauppasopimusten neuvottelut ovat vielä kesken. Näiden sopimusten avulla Hongkong haluaa laajentaa vapaakauppasopimusverkostonsa Euraasiaan. Vuoden aikana tehtiin useita virallisia vierailuja OBOR-aloitteen maihin ja järjestettiin markkinointitoimintaa. Hongkongin listautumismarkkinat olivat toista vuotta peräkkäin maailman suurimmat. Niiden arvo oli yhteensä 24,8 miljardia Yhdysvaltain dollaria. Yli 80 prosenttia varoista kuului Manner-Kiinan rahoituslaitoksille. Hongkong säilytti kilpailuasemansa kiinalaisten yritysten etuoikeutettuna varainhankintakeskuksena Shanghaihin ja Shenzheniin verrattuna. Renminbin (RMB) offshore-keskuksen kehittäminen Hongkongiin kärsi kuitenkin Kiinan valuutan arvon jatkuvasta alenemisesta. RMB-likviditeettipuskuri ja RMB-transaktiot supistuivat Hongkongissa lähinnä siksi, että renminbin kurssin odotettiin jatkavan heikkenemistään. Hongkong oli yhä tärkein testiympäristö Kiinan pääomamarkkinoiden uudistamiselle. Shanghain ja Hongkongin pörssit yhteen liittävä ohjelma (Shanghai-Hong Kong Stock Connect) aloitettiin onnistuneesti marraskuussa 2014, minkä jälkeen Shenzhenin kanssa käynnistettiin vastaavanlainen pörssihanke 5. joulukuuta. Shenzhenin ja Hongkongin välisen Stock Connect kauppajärjestelyn avulla kansainväliset sijoittajat voivat käydä kauppaa 881:llä Shenzhenissä listatulla osakkeella, ja vaatimukset täyttäville Manner-Kiinan sijoittajille on tarjolla 417 Hongkongissa listattua osaketta. Järjestely oli uusi virstanpylväs Kiinan pyrkimyksissä parantaa sijoittajien luottamusta osakemarkkinoihin kesän 2015 epävakauden jälkeen ja tärkeä edistysaskel Kiinan rahoitusmarkkinoiden uudistamisessa. Hongkongin rahaviranomaisen mukaan kummatkin osapuolet selvittäisivät mahdollisuuksia toteuttaa myöhemmin järjestelmä joukkolainamarkkinoiden yhdistämiseksi. Vaikka rahoituspalvelut kukoistivat ja lujittivat Hongkongin asemaa kansainvälisenä rahoituskeskuksena, jotkin talouden alat (erityisesti satama-ala ja siihen liittyvät sektorit ja toimialat) heikkenivät edelleen. Hongkongin satama joutui vastaamaan Manner-Kiinan satamien synnyttämiin lisääntyviin paineisiin, kun Kiina höllensi merenkulkupolitiikkaansa ja salli ulkomaisten alusten lastaamisen ja lastin purun rannikollaan. Tämän seurauksena Hongkong menettää vähitellen merkitystään Manner-Kiinaan vietävien ja sieltä tuotavien tuotteiden uudelleenlastauspaikkana. Näiden tuotteiden osuus oli noin 40 prosenttia Hongkongin siirtorahdista. Hongkong oli yli kymmenen vuotta sitten maailman suurin konttisatama, mutta vuonna 2015 se oli viidennellä sijalla Shanghain, Singaporen, Shenzhenin ja Ningbon jälkeen. Vuonna 2016 Hongkongin sataman konttitoiminta väheni edelleen 2,2 prosentilla. Erityishallintoalueen teollinen rakenne on pysynyt suurelta osin muuttumattomana vuodesta 1997. Vastatakseen digitaalisen aikakauden uusiin haasteisiin Hongkong pyrkii keskittämään kasvustrategiansa uudelleen ja suuntautuu teknologiaan ja innovointiin. Hallitus varasi vuosien 2016–2017 linjapuheessa ja talousarviossa ennennäkemättömän 18 miljardin Hongkongin dollarin suuruisen määrärahan innovoinnin ja teknologian kehittämisen edistämiseen, muun muassa 8,2 miljardia Hongkongin dollaria monikerroksisten teollisuusrakennusten rakentamiseen teollisuuden uudistamista varten. Innovaatio- ja teknologiavirasto perustettiin marraskuussa 2015 johtamaan alan kehityspyrkimyksiä. Vuonna 2016 käynnistettiin 500 miljoonan Hongkongin dollarin arvoinen teknologia-alan voucher-pilottiohjelma, jossa pk-yrityksille annetaan taloudellista tukea niiden teknologisten valmiuksien parantamiseen. Muita valmisteilla olevia aloitteita ovat muun muassa innovaatioteknologian riskipääomarahasto, jolla edistetään julkisen ja yksityisen sektorin kumppanuuksia, sekä yliopistoille suunnattu Midstream-tutkimusohjelma, jonka tavoitteena on muuntaa tutkimustuloksia kaupallisesti hyödynnettäviksi tuotteiksi.

Hongkongin hallituksen mukaan rahoitusteknologia on lupaava potentiaalisen kasvun ala. Hongkongin rahaviranomainen ilmoitti syyskuussa tällä alalla käynnistettävistä politiikkaaloitteista, muun muassa rahoitusteknologiaalan innovaatiokeskuksesta ja rahoitusteknologian valvontajärjestelmästä, jonka avulla nopeutetaan rahoitusteknologia-alan kokeilujen hyväksymistä. Hongkongin toivotaan ohittavan Singaporen ja Tokion Aasian johtavana rahoituskeskuksena. Maa-alueet ja asunnot Kiinteistömarkkinat olivat suotuisat, ja asuntojen hinnat saavuttivat uuden huippunsa vuonna 2016. Asuntojen, erityisesti pienten ja keskisuurten asuntojen, hinnat nousivat huomattavasti vuoden jälkipuoliskolla. Tämän seurauksena asuntojen yleinen hintataso ylitti joulukuussa 2016 vuoden 1997 huippuhinnat 77 prosentilla. Hillitäkseen asuntohintojen huimaa nousua hallitus korotti 5. marraskuuta alkaen leimaveron 15 prosenttiin muille kuin ensiasunnon ostajille sekä yritysostajille ja korvasi näin progressiiviset verojärjestelyt, joissa korkein verokanta oli 8,25 prosenttia. Kiinteistöjen hinnat ovat kuitenkin pysyneet monien, erityisesti nuoren sukupolven, ulottumattomissa. Asuntojen kohtuuhintaisuus on näin ollen yhä kiperä kysymys erityishallintoalueen hallitukselle. Joissakin maailmanlaajuisissa tutkimuksissa Hongkong luokiteltiin asunnon omistamisen kannalta maailman kalleimmaksi kaupungiksi. Hallitus on laatinut pitkän aikavälin asuntostrategian, jonka tavoitteena on tarjota kymmenen seuraavan vuoden aikana 280 000 julkisin varoin rahoitettua asuntoa. Vuoden 2016 edistymiskertomuksessa todettiin, että seuraavien kymmenen vuoden kuluessa olisi mahdotonta löytää riittävästi sopivia maa-alueita julkisin varoin rahoitetuille asunnoille, koska olisi yhä vaikeampaa varata riittävästi maata rakennustarkoitukseen. Asuntojen rakentamiseen sopivien maa-alueiden löytäminen ja hankkiminen on aiheuttanut syviä erimielisyyksiä, erityisesti maaseudulla, missä vuokranantajilla, ympäristövaurioalueiden vuokralaisilla (tai laittomilla asujilla), kyläläisillä ja vihreiden ryhmillä saattaa olla eturistiriitoja. Suunnittelusta on tullut hitaampaa ja monimutkaisempaa eri eturyhmien vastustuksen vuoksi. Kiinteistömarkkinoiden kysyntäpuolella merkittävä edistysaskel oli se, että Manner-Kiinan yritykset aktivoituivat markkinoilla ja niiden toiminta lisääntyi Hongkongissa. Vuonna 2016 Manner-Kiinan kiinteistöyritykset osallistuivat 62 prosenttiin asuntoalueita koskevista hallituksen tarjouskilpailuista ja niille myönnettiin 24 prosenttia tehdyistä hankintasopimuksista. Niiden toiminnan lisääntyminen Hongkongin julkisilla tonttimarkkinoilla nosti tonttien hintoja tietyillä alueilla paikallisten kiinteistöyritysten ulottumattomiin. Kiinan rahoituslaitokset ja -ryhmittymät nousivat määräävään asemaan ostajina myös laadukkaiden toimistotilojen markkinoilla. Rajat ylittävien sijoituskanavien laajeneminen ja odotukset renminbin kurssin heikkenemisestä suhteessa Yhdysvaltain dollariin synnyttivät pääomavirtoja, jotka vahvistivat MannerKiinan rahoituslaitosten kysyntää. Liiketoimintaympäristö Hongkongin liiketoimintaympäristö oli vastatuulessa vuonna 2016. Pk-yritykset, aloittelevat yritykset, ulkomaiset yritykset ja jotkut yksityishenkilöt pitivät pankkitilien avaamista liian hankalana ja monimutkaisena. Paikalliset ja ulkomaiset kauppakamarit kiinnittivät viranomaisten huomion tähän seikkaan ja totesivat, ettei käytäntö tukenut Hongkongin pyrkimyksiä kehittyä vahvaksi yhdyssiteeksi Kiinan ja muun maailman välille tai innovoinnin ja aloittelevien yritysten keskuspaikaksi. Hongkongin rahaviranomainen puuttui lopulta asiaan ja toimitti pankeille kiertokirjeen syyskuussa. Ongelmaa ei ole kuitenkaan täysin ratkaistu. Vuoden 2015 joulukuussa voimaan tullut kilpailuasetus tuntui tuovan mukanaan asteittaisia muutoksia Hongkongin liiketoimintakäytäntöihin ja yrityskulttuuriin. Esimerkiksi 19 ammattialajärjestöä poisti hintarajoituksia ja pakollisia taksoja vuonna 2016. Kilpailuneuvosto sai lähes 1 900 kantelua ja tiedustelua, joista 130 hyväksyttiin toiseen vaiheeseen tarkempaa arviointia varten. Tärkeimpiä käsiteltyjä aloja olivat kiinteistöt ja kiinteistönhoito sekä tekniset ja asiantuntijapalvelut. Monet kanteluista koskivat tarjouskeinottelua, joka on yleistä korjausrakentamisessa. Vuoden 2016 kolmannen vuosineljänneksen aikana kilpailuneuvosto antoi ensimmäisen ehdotuksensa ryhmäpoikkeusta koskevaksi määräykseksi tiettyjä linjaliikennesopimuksia varten. Sen on vielä käsiteltävä joitakin Hongkongin järjestelmän erityispiirteitä, erityisesti toimialojen rajat ylittävän yrityskeskittymien valvontajärjestelmän ja yksityisten kanteiden puuttumista sekä lakisääteisten elinten jättämistä soveltamisalan ulkopuolelle. Ympäristöpolitiikan alalla Hongkong ilmoitti päätöksestä lakkauttaa paikallinen norsunluukauppa vähitellen viiden vuoden kuluessa. Asiaankuuluva lainmuutos olisi tarkoitus esittää lakiasäätävälle neuvostolle vuoden 2017 ensimmäisen vuosipuoliskon aikana. Hallitus julkisti joulukuussa kaupungin ensimmäisen biologisen monimuotoisuuden suojelua ja kestävän kehityksen tukemista koskevan strategian ja toimintasuunnitelman sekä varasi biologista monimuotoisuutta edistäville aloitteille kolmen ensimmäisen vuoden aikana 150 miljoonaa Hongkongin dollaria. Kansainväliset sitoumukset Hongkong edistyi tasaisesti automaattisen verotietojen vaihdon (AEOI) täytäntöönpanossa OECD:n standardin mukaisesti. Lakiasäätävä neuvosto hyväksyi kesäkuussa kansallista lakia muuttavan asetuksen, jossa annetaan verotietojen automaattiselle vaihdolle tarvittava oikeuskehys. Hongkong on valmis vaihtamaan verotietoja automaattisesti Japanin ja Yhdistyneen kuningaskunnan kanssa vuodesta 2018 alkaen. Se on myös kehottanut 16:ta muuta EU:n jäsenvaltiota käynnistämään toimivaltaisten viranomaisten neuvottelut verotietojen automaattista vaihtoa koskevista sopimuksista ja jatkaa verosopimusneuvotteluja useiden jäsenvaltioiden kanssa. Kesäkuussa Hongkong ilmoitti OECD:lle, että se sitoutuu panemaan täytäntöön veropohjan rapautumista ja voitonsiirtoja (BEPS) koskevan paketin. Se aikoo esittää asiaankuuluvan lainmuutoksen lakiasäätävässä neuvostossa vuoden 2017 puolivälissä vastatakseen OECD:n vaatimuksiin. Hallitus käynnisti lokakuussa tätä tarkoitusta varten kuulemismenettelyn, jossa kartoitetaan mielipiteitä yritysten toiminnasta seuraavan veropohjan rapautumisen ja voitonsiirtojen torjumiseen tähtäävien OECD:n toimenpiteiden täytäntöönpanosta. Hongkong vahvisti edelleen rahanpesun ja terrorismin rahoittamisen vastaisia järjestelmiään. Maaliskuussa Hongkongin pankkiyhdistys toimitti kaikille jäsenilleen ohjeasiakirjan kauppaan perustuvan rahanpesun torjumisesta. Asiakirja oli laadittu yhteistyössä Hongkongin rahaviranomaisen kanssa. Hongkongin nykyisen järjestelmän väitetään tekevän siitä houkuttelevan oikeudenkäyttöalueen paitsi kaupalle ja investoinneille, myös laittomalle toiminnalle. Ohjeasiakirjan tarkoituksena on auttaa rahoituslaitoksia muuntamaan vuoden 2012 rahanpesun ja terrorismin rahoittamisen vastaisen asetuksen laajat periaatteet toimiviksi sisäisiksi menettelyiksi. Joulukuussa turvallisuuspalvelu esitti lakiasäätävälle neuvostolle ehdotuksia Yhdistyneiden Kansakuntien terrorisminvastaisia toimia koskevan säädöksen muuttamisesta niin, että siinä otetaan huomioon rahanpesunvastaisen toimintaryhmän uusimmat suositukset terrorismin rahoittamisen torjumisesta ja YK:n turvallisuusneuvoston päätöslauselman 2178 täytäntöönpanosta. Uusilla toimenpiteillä nopeutetaan terrorismista epäillyille kuuluvien varojen jäädyttämistä ja estetään ihmisiä lähtemästä Hongkongista tai siirtymästä toiseen valtioon terrorismiin liittyvissä tarkoituksissa. Hongkongin sääntelytoimista huolimatta sen maine kansainvälisenä rahoituskeskuksena sai kovan iskun Panama-papereiden tietovuodon jälkeen. Vuoto herätti kysymyksiä siitä, onko Hongkong huolehtinut tehokkaasta sääntelystä offshore-yritysten väärinkäytösten estämiseksi. Kansainvälisen tutkivien journalistien yhteenliittymän mukaan Panamaan sijoittautuneen Mossack Fonseca lakiasiantoimiston tärkeimmät markkinat olivat Hongkongissa ja se auttoi asiakkaitaan hoitamaan varojaan salaisissa offshore-yhtiöissä. Suuri osa yrityksen asiakkaista oli peräisin Hongkongiin sijoittautuneista tytäryhtiöistä tai toimi niiden kautta. Hongkongin viranomaisten mukaan mikään kansallinen laki ei kieltänyt yrityksiä tai kaupallisia toimijoita perustamasta yrityksiä Hongkongin ulkopuolella sijaitsevalle oikeudenkäyttöalueelle. EU:n ja Hongkongin kahdenväliset suhteet ja yhteistyö vuonna 2016 EU:n ja Hongkongin kahdenväliset suhteet vahvistuivat entisestään vuonna 2016. Aiempien vuosien tapaan EU oli Hongkongin toiseksi suurin kauppakumppani Manner-Kiinan jälkeen, kun taas Hongkong oli tavarakaupan alalla EU:n 14:nneksi suurin kauppakumppani ja palvelukaupan alalla yksi tärkeimmistä kumppaneista. EU:n ja Hongkongin kahdenvälinen tavarakauppa kasvoi merkittävästi 7,3 prosentilla 53,2 miljardiin euroon vuonna 2016. EU:n kauppataseen ylijäämä oli 16,8 miljardia euroa (EU:n viidenneksi suurin ulkomaankaupan ylijäämä). Kahdenvälisen palvelukaupan arvo oli 22,77 miljardia euroa ja EU:n alijäämä 506 miljoonaa euroa vuonna 2015 (tuorein vuosi, jolta on käytettävissä tietoja). Sijoitussuhteet kukoistivat myös edelleen. Hongkongiin tehtiin vuonna 2015 kolmanneksi eniten suoria ulkomaisia sijoituksia EU:sta Brittiläisten Neitsytsaarien ja Manner-Kiinan jälkeen. Hongkong on EU:ssa kymmenen suurimman sijoittajan joukossa. Vuonna 2015 EU:sta tulevien suorien sijoitusten kanta Hongkongissa oli 119,4 miljardia euroa ja Hongkongista EU:hun suuntautuvien suorien sijoitusten kanta 80,4 miljardia euroa. EU:n yrityksiä oli Hongkongissa 2 107, ja näin ollen se on yhä suurin Hongkongiin sijoittautuneiden ulkomaisten yritysten ryhmä . Hongkong on luonnollinen liiketoiminta- ja investointifoorumi Kiinan ja Euroopan välillä, ja siten se voi vain hyötyä kasvavista investointivirroista. Vuonna 2016 EU ja Hongkong pohtivat epävirallisesti, minkälainen merkitys Hongkongilla voisi olla investointifoorumina Euroopan investointiohjelmassa ja OBOR-aloitteen yhteydessä. Brysselissä pidettiin 17. marraskuuta kymmenes EU:n ja Hongkongin rakenteellisen vuoropuhelun kokous, jossa saavutettiin seuraavat merkittävät tulokset: